**Informatīvais ziņojums**

### Par Ministru kabineta 2021.gada 21.aprīļa rīkojumā Nr.266 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” (prot. Nr. 34 47. §) piešķirto līdzekļu ietvaros paredzēto komunikācijas pasākumu maiņu

Ar Ministru kabineta 2021.gada 21. aprīļa rīkojumu Nr.266 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem” (prot. Nr. 34 47. §) (turpmāk – Rīkojums Nr.266) no valsts budžeta programmas 02.00.00 “Līdzekļi neparedzētiem gadījumiem” piešķirti Veselības ministrijai (Nacionālajam veselības dienestam) līdzekļi, kas nepārsniedz 418 500 *euro*, lai nodrošinātu komunikācijas pasākumus saistībā ar vakcinēšanos.

**Situācijas apraksts**

Kopš 2021.gada 3. maija Latvijā vakcīnu pret Covid-19 var saņemt ikviens pieaugušais, kurš to vēlas, kopš 17. maija – arī pusaudži no 16 gadu vecuma, bet no 2. jūnija – arī pusaudži vecumā no 12 līdz 15 gadiem.

Saskaņā ar Informatīvo ziņojumu “Par Covid-19 vakcinācijas plānu”, Vakcinācijas plāna izpilde šobrīd atrodas 4.fāzē:

* Vakcīnas tiek piegādātas lielos apjomos
* Pieejamas vairāku ražotāju vakcīnas
* Tiek veikta visu iedzīvotāju vakcinācija
* Mazinās sabiedrības iesaiste vakcinācijā

Tas nozīmē, ka vakcinācijas process iegājis jaunā fāzē, kad vakcinācija kļūst maksimāli pietuvināta cilvēka ikdienas solim.

No 18.jūnija sākta vakcinācijas punktu atvēršana lielajos tirdzniecības centros visās Latvijas pilsētās, tiek aktivizēta izbraukuma un pop-up vakcinācija (gadatirgos, pasākumos).

Līdz 2021. gada 15. jūnijam vienu vakcīnas devu pret Covid-19 Latvijā ir saņēmuši 36.21% jeb vismaz 574 tūkstoši cilvēku, bet pilnībā vakcinēti 25.3% jeb vismaz 439 tūkstoši cilvēku, kas vecāki par 16 gadiem. (CSB dati 2021.gada maijā: Latvijā dzīvo 1571041, kas vecāki par 16 gadiem).

SKDS aptauja, kas veikta vakcinācijas sākumposmā februārī, liecina, ka pirmo iespēju vakcinēties pret Covid-19 plānoja izmantot 29% Latvijas iedzīvotāju. Tikmēr 36% atbildēja, ka varētu vakcinēties, tomēr vēlas nogaidīt. SKDS aptauja, kas publicēta jūnijā liecina, ka to cilvēku skaits, kas vēlas vēl nogaidīt, ir samazinājies līdz 25%, taču tas nozīmē, ka šaubīgo īpatsvars sabiedrībā joprojām ir ceturtā daļa.

Vakcinēšanās temps Latvijā mazinās un mazināsies, jo tie, kas gribējuši, savas vakcīnu devas ir saņēmuši. Tikmēr mērķis ir palicis nemainīgs – vietējie un starptautiskie eksperti norāda, ka būtu jāpanāk 70% iedzīvotāju vakcinācija, lai ierobežotu Covid-19 izplatību.

Galvenie šī brīža izaicinājumi: mazinās iedzīvotāju pieprasījums pēc vakcinācijas, nav pietiekama aptvere prioritāro grupu vakcinācijā, vakcinācijas procesā ir iesaistījušies ap 55% ģimenes ārstu prakšu, joprojām aktuāla ir dezinformācijas intensitāte sociālajos tīklos.

**Ņemot vērā esošo situāciju un dažādu sabiedrības grupu gatavību vakcinēties, ir izdalāmas šādas PRIORITĀRĀS iedzīvotāju mērķgrupas grupas vakcinācijai:**

1. Seniori vecuma grupā 60+ un seniori vecuma grupā 70+.

Eiropas valstīs vidēji līdz jūnija sākumam ir izdevies vakcinēt gandrīz 75% cilvēku šajā vecuma grupā, bet vecuma grupā virs 80 gadiem Eiropā vidēji vakcinēti ap 80%. Latvijā šie rādītāji ir attiecīgi – vecuma grupā no 60 līdz 69 gadiem – 31%, vecuma grupā no 70 līdz 79 gadiem – 38,5%, vecuma grupā 80-89 gadiem –32,2%, bet 90+ tie ir tikai 20,5% vakcinēto. Šī ir grupa, kas jāuzrunā maksimāli personiski, jo viņi ieklausās vienaudžos, ārstos, reliģiskos un kopienu līderos. Grupa dalās 2 daļās 60+, kas ir joprojām ir aktīvi sabiedriskajā dzīvē, un 70+, kad šī aktivitāte mazinās.

2. Izglītības nozares darbinieki.

Vakcinēti 47% izglītības nozares darbinieku (dati uz 02.06.2021.). Aktuāla ir pirmsskolas pedagogu vakcinācijas aktualizēšana un pedagogi ir jāuzrunā akcentējot, ka vakcinācija ir iespēja droši atvērt klātienes mācību procesu un atsākt ierasto dzīvi.

**Kā mērķauditorija izdalāmas arī šādas sabiedrības grupas, kam nepieciešama fokusēta komunikācija**:

1. Latgales iedzīvotāji.

 Vairākas auditorijas, kuras ir dažādas.

2. Krieviski runājošā sabiedrības daļa.

 Cita informatīvā telpa.

3. Iedzīvotāji ar pamata un vidējo izglītību, ienākumiem zem vidējiem valstī.

 Grupa, kuras vidū daudz nogaidošo, šaubīgo, pagaidām noraidoši noskaņotu. Informāciju gūst no draugiem, paziņām, sociālajiem tīkliem, lasot portālos pamatā ziņu virsrakstus, neanalizējot faktus vai skaidrojošas publikācijas, un neredzot kopsakarības.

4. Valsts un pašvaldību struktūrās nodarbinātie.

5. Privātajā sektorā nodarbinātie.

Iepriekš minētajās grupās ir daudz cilvēku, kuri vilcinās, svārstās. Viņi ir skeptiski, ietekmējami, nogaidoši, viņi jautā draugiem, ģimenei, patērē dažādus medijus, informāciju iegūst arī no sociālajiem medijiem. Šo cilvēku vidū ir gan pedagogi un medicīnas personāls, gan cilvēki, kam nav augstākās izglītības un ienākumi ir zem vidējiem valstī. Visdrīzāk viņi uz jautājumu, vai vakcinēsies pret Covid-19, atbild ar: “Paskatīšos! Lai citi vakcinējas, es varbūt kaut kad vēlāk”, “Piedāvātās vakcīnas ir nepietiekami pārbaudītas, es labāk vēl pagaidīšu”. Tāpēc šobrīd ir svarīgi šo grupu “aizsniegšanā” maksimāli iesaistīt visus iespējamos komunikāciju kanālus, maksimāli iesaistot visu veidu medijus, arī sociālos, ko šie cilvēki patērē.

Šobrīd vakcinācijas pakalpojuma sniegšana tiek maksimāli pietuvināta cilvēka ikdienas gaitām un dažādām prioritārajām un sabiedrības grupām, un mainās arī komunikācijas kanāli, kā sasniegt šaubīgo sabiedrības daļu.

**Priekšlikums**

Ņemot vērā faktisko šā brīža situāciju, ir nepieciešams mainīt komunikācijas pasākumus vakcinācijas mērķa sasniegšanai (pēc iespējas ātrāk vakcinēt 70% visu Latvijas pieaugušo iedzīvotāju). Ja iepriekš bija informatīvi jāuzrunā plašas masas, tad šobrīd sabiedrība ir jāuzrunā fokusēti, ko var izdarīt caur medijiem, arī sociālajiem, ko šie cilvēki patērē, īpašu uzmanību veltot arī reģioniem ārpus Rīgas, kas patērē reģionālos medijus. Līdz ar to šobrīd ir nepieciešams vairāk nacionāla un reģionāla mēroga mediju iepirkumu, arī sociālo mediju iepirkumu, iepriekš plānoto reklāmas kampaņu un informatīvo drukas materiālu vietā, mazinājies arī pieprasījums pēc vebināriem. Tajos ietverto izglītojošo informāciju iecerēts sniegt caur mediju iepirkumiem, kas sasniegs plašāku iedzīvotāju loku, kā konkrētai mēķauditorijai (piemēram, darba kolektīvam) adresēts vebinārs.

Lai minēto īstenotu, Veselības ministrija saskata nepieciešamību pārdalīt iepriekš galvenajiem komunikācijas aktivitāšu virzieniem atvēlēto finansējumu atbilstoši šī brīža vakcinācijas procesa gaitai un nepieciešamībai sabiedrību uzrunāt fokusēti, īpašu uzmanību veltot arī reģioniem ārpus Rīgas. Tādējādi pārdalot atlikušos izglītojošajām aktivitātēm, informatīvajiem materiāliem un reklāmas kampaņai paredzētos līdzekļus mediju iepirkumiem un sociālajiem medijiem līdz 2021.gada beigām šādi, skat., tabulu Nr.1:

* izglītojošajām aktivitātēm (vebināri, semināri): 20 250 *euro* (iepriekš paredzētais finansējuma apmērs: 36 000 *euro*);
* Drukas materiāli (informatīvie izdales materiāli, vides materiāli) 107 557 *euro* (iepriekš paredzētais finansējuma apmērs: 212 000 *euro*, no, kuriem 2 943 *euro* ir piešķirti ar Finanšu ministrijas rīkojumiem);
* Mediju attiecības (iepirkumi) 58 000 *euro* (iepriekš paredzētais finansējuma apmērs: 29 000 *euro*);
* sociālo mediju komunikācijas iepirkumi (publikācijas, video materiāli, foto galerijas) 51  000 *euro* (iepriekš paredzētais finansējuma apmērs: 34 000 *euro*);
* reklāmas kampaņai paredzēto naudu plānots izlietot mediju iepirkumiem – reģionālajiem un nacionālas nozīmes medijiem (dažāda veida publikācijas drukātajos, elektroniskajos, interneta medijos tsk. audio vai audiovizuālā formātā) fokusētas uz konkrētu auditoriju sasniegšanai, izmaksas veidojas atbilstoši veiktajai tirgus izpētei, precīzākas izmaksas būs zināmas, kad būs noslēgti līgumi 139 750 *euro* (iepriekš paredzētais finansējuma apmērs: 68 000 *euro*);
* mediju iepirkums (krievvalodīgo auditorijas sasniegšanai) 39 000 *euro* (iepriekš paredzētais finansējuma apmērs: 39 500 *euro*).

*Tabula Nr.1*

|  |  |  |  |
| --- | --- | --- | --- |
| **Ministru kabineta 2021.gada 21.aprīļa rīkojumā Nr.266 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” (prot. Nr. 34 47. §)** | **Ar Finanšu ministrijas rīkojumu (Nr.349., 11.06.2011.; Nr. 284, 18.05.2021.) piešķirtais finansējums, *euro***  | **Starpība** | **Informatīvais ziņojums Par Ministru kabineta 2021.gada 21.aprīļa rīkojumā Nr.266 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” piešķirto līdzekļu ietvaros paredzēto komunikācijas pasākumu maiņu (prot. Nr. 34 47. §)** |
| **Aktivitātes** | **Vienas vienības izmaksas, *euro*** | **Gab** | **Indikatīvais finansējums, *euro*** | **Aktivitātes** | **Vienas vienības izmaksas, *euro*** | **Gab** | **Indikatīvais finansējums, *euro*** |
| Izglītojošās aktivitātes | 120 | 300 | 36000 |   |   | Izglītojošās aktivitātes | 135 | 150 | 20250 |
| Drukas materiāli |   |   | 212 000 |   |   | Drukas materiāli |   |   |  107 557 |
| *Izdales materiāls* | *0.12* | *800000* | *96000* |   |   |  |   |   |   |
| *Informatīvais izdales materiāls* | *0.15* | *120000* | *18000* | 2436 |   | *Informatīvais izdales materiāls* | *0.15* | *383 713* | *57557* |
| *Informatīvais materiāls* | *0.12* | *400000* | *48000* | 507 |   |  |  |  |  |
| *Vides materiāli* | *1* | *50000* | *50000* |   |   |  |  |  |  |
|  |  |  |   |   |   | *Vides materiālu iepirkumi* | *25 000* | *2* | *50000* |
| Mediju attiecības | 500 | 58 | 29000 |   |   | Mediju attiecības (iepirkumi) | 29000 | 2 | 58000 |
| Sociālo mediju komunikācija | 500 | 68 | 34000 |   |   | Sociālo mediju komunikācijas iepirkumi | 25500 | 2 | 51000 |
| Reklāmas kampaņa | 68 000 | 1 | 68000 |   |   |   |   |   |   |
| Mediju iepirkums | 39 500 | 1 | 39500 |   |   | Mediju iepirkums | 139 750 | 1 | 139750 |
|   |   |   |   |   |   | Mediju iepirkums (krievvalodīgo auditorijas sasniegšanai) | 39 000 | 1 | 39000 |
|   |   |   | **418500** | **2943** | **415 557** |   |   |   | **415 557** |

Diāna Vīlipa-Folka

NVD Vakcinācijas projekta nodaļas komunikācijas koordinatore

29231431